Klasa: 011-02/16-2/4

Urbroj: 519-03-3-1/1-16-39

Zagreb, 8. lipnja 2016.

MINISTARSTVO SOCIJALNE POLITIKE I MLADIH

**PRETHODNA PROCJENA**

**ZA**

**NACRT PRIJEDLOGA ZAKONA O IZMJENAMA I DOPUNAMA ZAKONA O RODILJNIM I RODITELJSKIM POTPORAMA, S KONAČNIM PRIJEDLOGOM ZAKONA**

|  |  |  |  |  |
| --- | --- | --- | --- | --- |
| Red.br. | | **Ukratko, jasno i sažeto odgovorite na pitanja:** | | |
| 1. | | **Opišite ukratko problem koji se namjerava riješiti normativnim rješenjem (izrađene teze propisa):** | | |
| Ustavom Republike Hrvatske propisana je osobita zaštita obitelji, majčinstva i djece, a demografski razvoj Republike Hrvatske ključni je nacionalni prioritet koji zahtijeva sveobuhvatne i usklađene mjere svih tijela državne uprave.  U dijelu opće socijalne politike, obiteljska i populacijska politika kroz sustav obiteljskih potpora ima svrhu izravnog pružanja materijalne pomoći obitelji u njezi, podizanju i odgoju djece do određenih godina njihova života.  Zakon o rodiljnim i roditeljskim potporama („Narodne novine“, broj 85/2008, 110/2008, 34/2011, 54/2013 i 152/2014) u daljnjem tekstu: Zakon, u primjeni je od 1. siječnja 2009. godine, a pripada sustavu obiteljske politike i socijalne sigurnosti kojim se na izravan način štiti majčinstvo, olakšava usklađenost obiteljskih i profesionalnih obveza, potiče natalitet, te omogućava veće sudjelovanje očeva u ranom podizanju i odgoju djece. Zakonom je uređeno pitanje ostvarivanja prava trudnica, rodilja, odnosno roditelja na odgovarajuće vremenske i novčane potpore, bez obzira na radnopravni status te, sukladno svojoj svrsi donošenja, na odgovarajući način propisuje i neke obveze poslodavca u pogledu zaštite i prava trudnice, rodilje i majke do prve godine života djeteta na radnom mjestu.  Republika Hrvatska se i nadalje suočava s vrlo nepovoljnim demografskim kretanjima koja su, nesumnjivo, dugoročna prijetnja daljnjem sveopćem razvoju Hrvatske, kao i s promjenama dobne strukture stanovništva koje su se ogledale u stalnom padu broja novorođene djece i zastupljenosti mlađeg stanovništva u ukupnom broju stanovnika nasuprot rastu broja starijeg stanovništva, osobito onog izvan radne dobi.  Republika Hrvatska ima negativni prirodni prirast, negativni saldo neto migracija i pad ukupnog broja stanovnika te se ubraja u skupinu država Europske unije koje bilježe istodobni prirodni pad i negativni saldo migracija.  Prema posljednjem Popisu stanovništva, kućanstava i stanova iz 2011. godine, na teritoriju Republike Hrvatske živjelo je 4.284.889 osoba te se broj stanovnika u odnosu na prethodni popis iz 2001. godine smanjio za 152.571 osobu.  Obiteljska politika, kao i socijalna politika, pod snažnim je utjecajem promjena koje se događaju u društvu. Hrvatska je kao i mnoge europske zemlje, već duže vrijeme u demografskoj recesiji koju indiciraju smanjene stope fertiliteta, pad broja stanovnika i starenje stanovništva. Isto tako postupno se, iako s izvjesnim zaostatkom u odnosu na razvijene zemlje, mijenja i pluralizira obiteljska struktura.  Prema prvim rezultatima Državnog zavoda za statistiku (Statistika u nizu, Prirodno kretanje stanovništva) u 2015. godini zabilježen je pad živorođene djece u odnosu na prethodnu godinu za 2,6%. Ukupan broj rođenih u 2014. bio je 39.176 djece dok je u 2015. godini bilo rođeno 38.142 djece iz čega je vidljivo da je u odnosu na prethodnu godinu rođeno 1034 djece manje.  U 2015. dogodio se i porast broja umrlih osoba u odnosu na prethodnu godinu pa je tako 2015. godine umrlo 4812 osoba više nego u 2014. godini (umrli 2014. godine 50.839, 2015. godine 55.651)  Prirodni prirast u 2015. bio je negativan i iznosio je -17.509 (u 2014. godini -11.273). Također, starenje stanovništva je u Hrvatskoj izrazito. Prema udjelu osoba starijih od 65 godina Hrvatska se s postotnim udjelom od 18,4 u 2014. godini svrstavala na razinu EU-a (18,5%).  Isto tako, Hrvatska ima negativan migracijski saldo. U 2014. godini 10.638 osoba doselilo se iz inozemstva, a 20.858 osoba se odselilo u inozemstvo, što čini negativan migracijski saldo od -10.220.  Demografski okvir te ekonomsko-socijalni procesi ogledaju se u strukturi hrvatske obitelji. Broj sklopljenih brakova kontinuirano opada, a razvedenih brakova raste. U 2015. godini bilo je sklopljeno 19.567 brakova, a razvedenih 5.725.  Prema popisu stanovništva 2011. godine u Hrvatskoj je bilo sveukupno 867.680 obitelji s djecom od čega je najveći udio bračnih parova s djecom, zatim majki s djecom, dok je bitno manji udio očeva te izvanbračnih parova s djecom. Obitelji s jednim djetetom čine polovicu svih obitelji s djecom, a obitelj s dvoje djece 36,8% ukupnog broja obitelji s djecom. Višečlane obitelji su rijetke, pogotovo one s četvero i više djece.  Navedene činjenice smatramo argumentom za poduzimanje dodatnih napora u smjeru povećanja nataliteta u Hrvatskoj uređenjem obiteljskih potpora kao jedne od mjera izravne potpore obiteljima s novorođenom djecom kojom se utječe na povećanje ukupne kvalitete života i standarda hrvatskih građana. | | |
| 2. | | **Opišite ukratko cilj koji se želi postići normativnim rješenjem (izrađene teze propisa):** | | |
| Kao odgovor na konkretnu nastalu nepovoljnu demografsku situaciju i kao jedna u nizu mjera cjelokupne obiteljske i populacijske politike je prijedlog povećanja jednokratne novčane potpore za novorođeno dijete. Odredbama Zakona o rodiljnim i roditeljskim potporama (članci 41., 42. i 43.) propisano je pravo na jednokratnu novčanu potporu za novorođeno dijete koja iznosi 70% proračunske osnovice što trenutačno iznosi 2.328,20 kuna.  U cilju stvaranja povoljnijeg okruženja i financijskih uvjeta za obitelji s novorođenom djecom cilj je poduzeti odgovarajuće mjere u području obiteljske i pronatalitetne politike. Predloženim Zakonom povećava se iznos jednokratne novčane potpore za novorođeno dijete na iznos od 225% proračunske osnovice odnosno 7.483,50 kn. | | |
| 3. | | **Navedite adresate na koje se problem trenutno odnosi i adresate na koje bi se mogao odnositi u budućnosti*.*** | | |
| Socijalno osjetljive skupine: novorođena djeca i obitelji | | |
| 4. | | Objasnite ukratko normativno rješenje (izrađene teze propisa) i utvrdite jedno ne-normativno rješenje kojim bi se također mogao postići cilj.  *(primjeri ne-normativnog rješenja: edukacija i informiranje, sporazumi udruženja, industrija, kodeksi udruga i drugih interesnih udruženja, dobrovoljni dogovor predstavnika tržišta, standardi, trgovačke uzance i sl.)* | | |
| *Normativno rješenje* (izrađene teze propisa):  Donošenje Zakona o izmjenama i dopunama Zakona o rodiljnim i roditeljskim potporama.  Normativnim rješenjem propisat će se:   * uvođenje nove jednokratne novčane potpore za novorođeno dijete na način da se poveća iznos jednokratne novčane potpore za novorođeno dijete na iznos od 225% proračunske osnovice odnosno 7.483,50 kn.   Nenormativno rješenje problema nije moguće. | | |
| 5. | | Odredite vremenski okvir za rješavanje problema i postizanje navedenog cilja te ukratko objasnite moguće prepreke, rizike u rješavanju problema.  *Potrebna financijska sredstva, raspoloživi resursi, koordinacija tijela u provedbi, različiti pristup rješavanju problema od strane adresata propisa, dionika, manjak podrške dionika, neusklađenost zakonodavstva, dodatni administrativni postupci, informatička podrška i sl.)* | | |
| Vremenski okvir za rješavanje problema je III. kvartal 2016. godine  Mogući rizici: raspoloživi resursi i potreba osiguranja dodatnih financijskih sredstava. | | |
|  | | | | |
|  | Na sljedeća pitanja potrebno je odgovoriti sa „DA“ odnosno „NE“, uz obvezni sažeti pisani osvrt. | | DA | NE |
| 6. | **Da li normativno rješenje (izrađene teze propisa) zahtijeva izmjenu važećeg zakonodavstva?** | |  | **X** |
| Normativno rješenje neće zahtijevati izmjenu drugih propisa. | |  | |
| 7. | **Hoće li navedeno normativno rješenje imati značajan financijski učinak u barem jednom sektoru/području i u kojem? Da li utječe na tržišno natjecanje? Ukratko navedite kakvi se učinci očekuju.**  *(primjerice: veći financijski teret za gospodarske subjekte zbog troška prilagodbe zakonodavstvu i standardima; viši operativni troškovi; teži način kreditiranja i sl.)* | |  | **X** |
| Navedeno normativno rješenje neće imati značajan financijski učinak na gospodarstvo ni u jednom sektoru / području. Posredni učinak može se očekivati na subjekte koji se bave prodajom dječje opreme i hrane za dojenčad i djecu u razdoblju nakon ostvarivanja jednokratne potpore, budući da se može očekivati da će se dio potpore za novorođeno dijete koristiti za nabavku navedenih proizvoda. | |  | |
| 8. | **Hoće li navedeno normativno rješenje imati učinak na državni proračun odnosno proračune jedinica lokalne i područne (regionalne) samouprave? Ukratko navedite kakvi se učinci očekuju.**  *(primjerice: potreba za dodatnim sredstvima u proračunu za provedbu; sredstva za edukaciju službenika za nove ovlasti; sredstva za nabavku opreme; osiguranje transfera; osiguranje poticaja; sredstava za nove administrativne postupke i sl.)* | | **X** |  |
| Navedeno normativno rješenje imat će učinak na državni proračun te postoji potreba za osiguravanjem dodatnih financijskih sredstava u Državnom proračunu Republike Hrvatske za njegovu provedbu. Slijedom navedenog, osigurat će se dodatna financijska sredstva. Potrebna sredstva će se osigurati na pozicijama Ministarstva socijalne politike i mladih. Prema podacima o broju živorođenih iz 2014. (39.176 djece) procijenjeno je da bi za provedbu ovog zakona bilo potrebno osigurati dodatna sredstva u iznosu od 201.964.032,80 kuna na godišnjoj razini. | |  | |
| 9. | **Hoće li navedeno normativno rješenje imati značajan učinak na socijalno osjetljive skupine, socijalni status građana, interesne skupine u društvu odnosno društvo u cjelini? Ukratko navedite kakvi se učinci očekuju.**  *(primjerice:status socijalnih prava građana; promjene naknada, transfera; status građana u odnosu na kupovnu moć; socijalna uključenost građana; zaštita posebnih skupina ljudi, ravnopravnost spolova i sl.)* | |  | **X** |
| Normativno rješenje donosi jednokratno poboljšanje statusa budućih korisnika rodiljnih i roditeljskih potpora za novorođeno dijete, koji će sukladno pozitivnim propisima to pravo moći ostvariti (djeca, obitelji, korisnici prava iz Zakona o rodiljnim i roditeljskim potporama).  Navedeno normativno rješenje proizvest će socijalni učinak za buduću novorođenu djecu, a procjenjuje se da bi na godišnjoj razini oko 39.000 novorođene djece moglo ostvariti tu naknadu (procjena na temelju pokazatelja iz 2014. godine u kojoj je rođeno 39.176 djece). Socijalni učinak je u osnovi jednokratnog karaktera i odnosi se na kratko razdoblje nakon ostvarene potpore, te se ne odnosi na dulji rok. | |  | |
| 10. | **Hoće li navedeno normativno rješenje imati značajan učinak na okoliš, održivi razvitak i s tim u svezi na zdravlje ljudi? Ukratko navedite kakvi se učinci očekuju.**  *(primjerice: utjecaj na ispuštanje stakleničkih plinova, utjecaj na šume, na gospodarenje otpadom, na biljni i životinjski svijet, na zaštitu voda, na zaštitu tla, na zaštitu kulturne baštine i sl.)* | |  | **X** |
| Navedeno normativno rješenje neće imati značajan učinak na okoliš. | |  | |
| 11. | **Hoće li navedeno normativno rješenje trebati provedbu administrativnih i upravnih postupaka vezano za adresate i s kojim ciljem? Hoće li navedena rješenja dodatno povećati administrativne prepreke za poslovanje? Ukratko navedite kakvi se učinci očekuju.**  (*primjerice: dodjela ovlaštenja; utvrđivanje prava i/ili obveza posebnim upravnim aktom; provedba upravnog/inspekcijskog nadzora; ishođenje dozvola, rješenja, suglasnosti; povećanje ili uvođenje nove administrativne tarife; izmjene administrativnog postupka i sl.)* | |  | **X** |
| Navedeno normativno rješenje neće trebati provedbu dodatnih administrativnih i upravnih postupaka budući da je postupak ostvarivanja prava na rodiljne i roditeljske potpore već zakonski i upravno uređen, te ne podrazumijeva dodatne upravne postupke. | |  | |
| 12. | **Hoće li za postizanje cilja biti nužan povezani rad više tijela državne uprave odnosno tijela lokalne i područne (regionalne) samouprave? Ukratko navedite tijela od kojih se očekuje povezani rad.** | |  | **X** |
| Za postizanje cilja neće biti nužan povezani rad više tijela državne uprave budući je postupak ostvarivanja prava na rodiljne i roditeljske potpore već zakonski i upravno uređen, te ne podrazumijeva dodatne upravne postupke. | |  | |
| 13. | **Da li je isti problem postojao i na koji način je riješen u zakonodavstvu zemalja Europske unije odnosno trećih zemalja?**  *(primjerice: poticanje malog gospodarstva; različito rješavanje ambalažnog otpada; fleksibilnost radnog zakonodavstva; rad na nepuno radno vrijeme; pojednostavljenje administrativnog postupka; rješavanje transporta rizičnih tvari; smanjenje oboljelih od malignih bolesti; maloljetnička delikvencija i dr.)* | | **X** |  |
| Svaka zemlja predmetno područje regulira na svoj način, odnosno u okviru svojeg zakonodavstva i svojih mogućnosti. | |  | |

**UPUTA:**

* Uz ovaj Obrazac obvezno se prilažu teze o sadržaju propisa.

**TEZE O SADRŽAJU ZA**

**NACRT PRIJEDLOGA ZAKONA O IZMJENAMA I DOPUNAMA**

**ZAKONA O RODILJNIM I RODITELJSKIM POTPORAMA, S KONAČNIM PRIJEDLOGOM ZAKONA**

Zakon o rodiljnim i roditeljskim potporama (Narodne novine, br. 85/2008, 110/2008, 34/2011, 54/2013 i 152/2014) - u daljnjem tekstu: Zakon, u primjeni je od 1. siječnja 2009. godine, a pripada sustavu obiteljske politike i socijalne sigurnosti kojim se na izravan način štiti majčinstvo, olakšava usklađenost obiteljskih i profesionalnih obveza, potiče natalitet, te omogućava veće sudjelovanje očeva u ranom podizanju i odgoju djece.

Zakonom je uređeno pitanje ostvarivanja prava trudnica, rodilja, odnosno roditelja na odgovarajuće vremenske i novčane potpore, bez obzira na radnopravni status te, sukladno svojoj svrsi donošenja, na odgovarajući način propisuje i neke obveze poslodavca u pogledu zaštite i prava trudnice, rodilje i majke do prve godine života djeteta na radnom mjestu.

U 2013. godini Zakon je izmijenjen sukladno preuzetim obvezama Republike Hrvatske uz izvršeno usklađivanje s Direktivom 2010/18/EU od 8. ožujka 2010. o provedbi revidiranog Okvirnog sporazuma o roditeljskom dopustu koji su sklopili BUSINESSEUROPE, UEAPME, CEEP i ETUC te o stavljanju izvan snage Direktive 96/34/EZ (SL L 68, 18.3.2010.), kao i s Direktivom 2010/41/EU Europskoga parlamenta i Vijeća od 7. srpnja 2010. o primjeni načela jednakog postupanja prema muškarcima i ženama koji se bave djelatnošću u okviru samozapošljavanja te o ukidanju Direktive Vijeća 86/613/EEZ (SL L 180, 15.7.2010.). Navedenim izmjenama izjednačeno je trajanje posvojiteljskog dopusta zaposlenog posvojitelja i samozaposlenog posvojitelja, neovisno o dobi posvojenog djeteta.

Isto tako je izjednačeno trajanje posvojiteljske poštede od rada i posvojiteljske brige o djetetu, neovisno o dobi posvojenog djeteta za posvojitelje drugog radnopravnog statusa s ciljem pravednijeg uređenja i ovoga područja. S obzirom na činjenicu da je u međuvremenu na snagu stupio Zakon o jedinstvenom tijelu vještačenja (Narodne novine, broj 85/2014), radi usklađenja s istim, Zakon je na odgovarajući način izmijenjen 2014. godine, kao i dodatno, u dijelu koji se odnosi na izjednačavanje prava na roditeljski dopust posvojitelja blizanaca i posvojitelja koji istovremeno posvajaju više djece s pravima zaposlenih i samozaposlenih roditelja.

Ustavom Republike Hrvatske propisana je osobita zaštita obitelji, majčinstva i djece, a demografski razvoj Republike Hrvatske ključni je nacionalni prioritet koji zahtijeva sveobuhvatne i usklađene mjere svih tijela državne uprave.

Republika Hrvatska se i nadalje suočava s vrlo nepovoljnim demografskim kretanjima koja su, nesumnjivo, dugoročna prijetnja daljnjem sveopćem razvoju Hrvatske, kao i s promjenama dobne strukture stanovništva koje su se ogledale u stalnom padu broja novorođene djece i zastupljenosti mlađeg stanovništva u ukupnom broju stanovnika nasuprot rastu broja starijeg stanovništva, osobito onog izvan radne dobi.

Republika Hrvatska ima negativni prirodni prirast, negativni saldo neto migracija i pad ukupnog broja stanovnika te se ubraja u skupinu država Europske unije koje bilježe istodobni prirodni pad i negativni saldo migracija.

Prema posljednjem Popisu stanovništva, kućanstava i stanova iz 2011. godine, na teritoriju Republike Hrvatske živjelo je 4.284.889 osoba te se broj stanovnika u odnosu na prethodni popis iz 2001. godine smanjio za 152.571 osobu.

Obiteljska politika, kao i socijalna politika, pod snažnim je utjecajem promjena koje se događaju u društvu. Hrvatska je kao i mnoge europske zemlje, već duže vrijeme u demografskoj recesiji koju indiciraju smanjene stope fertiliteta, pad broja stanovnika i starenje stanovništva. Isto tako postupno se, iako s izvjesnim zaostatkom u odnosu na razvijene zemlje, mijenja i pluralizira obiteljska struktura.

Prema prvim rezultatima Državnog zavoda za statistiku (*Statistika u nizu, Prirodno kretanje stanovništva*) u 2015. godini zabilježen je pad živorođene djece u odnosu na prethodnu godinu za 2,6%. Ukupan broj rođenih u 2014. bio je 39.176 djece dok je u 2015. godini bilo rođeno 38.142 djece iz čega je vidljivo da je u odnosu na prethodnu godinu rođeno 1034 djece manje. U 2015. dogodio se i porast broja umrlih osoba u odnosu na prethodnu godinu pa je tako 2015. godine umrlo 4812 osoba više nego u 2014. godini (umrli 2014. godine 50.839, 2015. godine 55.651). Prirodni prirast u 2015. bio je negativan i iznosio je -17.509 (u 2014. godini -11.273). Također, starenje stanovništva je u Hrvatskoj izrazito. Prema udjelu osoba starijih od 65 godina Hrvatska se s postotnim udjelom od 18,4 u 2014. godini svrstavala na razinu EU-a (18,5%). Isto tako, Hrvatska ima negativan migracijski saldo. U 2014. godini 10.638 osoba doselilo se iz inozemstva, a 20.858 osoba se odselilo u inozemstvo, što čini negativan migracijski saldo od -10.220.

Demografski okvir te ekonomsko-socijalni procesi ogledaju se u strukturi hrvatske obitelji. Broj sklopljenih brakova kontinuirano opada, a razvedenih brakova raste. U 2015. godini bilo je sklopljeno 19.567 brakova, a razvedenih 5.725.

Prema popisu stanovništva 2011. godine u Hrvatskoj je bilo sveukupno 867.680 obitelji s djecom od čega je najveći udio bračnih parova s djecom, zatim majki s djecom, dok je bitno manji udio očeva te izvanbračnih parova s djecom. Obitelji s jednim djetetom čine polovicu svih obitelji s djecom, a obitelj s dvoje djece 36,8% ukupnog broja obitelji s djecom. Višečlane obitelji su rijetke, pogotovo one s četvero i više djece.

Navedene činjenice smatramo argumentom za poduzimanje dodatnih napora u smjeru povećanja nataliteta u Hrvatskoj uređenjem obiteljskih potpora kao jedne od mjera izravne potpore obiteljima s novorođenom djecom kojom se utječe na povećanje ukupne kvalitete života i standarda hrvatskih građana.

Kao odgovor na konkretnu nastalu nepovoljnu demografsku situaciju i kao jedna u nizu mjera cjelokupne obiteljske i populacijske politike je prijedlog povećanja jednokratne novčane potpore za novorođeno dijete. Odredbama Zakona o rodiljnim i roditeljskim potporama (članci 41., 42. i 43.) propisano je pravo na jednokratnu novčanu potporu za novorođeno dijete koja iznosi 70% proračunske osnovice što trenutačno iznosi 2.328,20 kuna.

Ujedno, predloženim zakonom ispravlja se pogrešno navedena oznaka službenog glasila u tekstu Zakona (članak 1.) kojemu je objavljena „Direktiva 2010/41/EU Europskoga parlamenta i Vijeća od 7. srpnja 2010., o primjeni načela jednakog postupanja prema muškarcima i ženama koji se bave djelatnošću u okviru samozapošljavanja te o ukidanju Direktive Vijeća 86/613/EEZ (SL L 18015.7.2010.)

Očekuje se poboljšanje statusa budućih korisnika rodiljnih i roditeljskih potpora koji će to pravo moći ostvariti (djeca, obitelji, korisnici prava iz Zakona o rodiljnim i roditeljskim potporama).

Predloženim Zakonom povećava se iznos jednokratne novčane potpore za novorođeno dijete, koja trenutno iznosi 70% proračunske osnovice, odnosno 2.328,20 kuna na 225% proračunske osnovice odnosno 7.483,50 kn, što se isplaćuje iz sredstava Državnog proračuna Republike Hrvatske.

Predložena izmjena usmjerena je poticanju demografske obnove i demografskog razvoja Republike Hrvatske. Obiteljske potpore imaju kao prioritetan cilj osnaživanje obitelji u podizanju djece. U svrhu osnaživanja obitelji, kao prva mjera u redefiniranju obiteljske i populacijske politike predlaže se povećanje iznosa jednokratne naknade.

Navedeno normativno rješenje imat će učinak na državni proračun te postoji potreba za osiguravanjem dodatnih financijskih sredstava u Državnom proračunu Republike Hrvatske za njegovu provedbu. Slijedom navedenog, bit će potrebno osigurati dodatna financijska sredstva. Potrebna sredstva će se osigurati na pozicijama Ministarstva socijalne politike i mladih. Prema podacima o broju živorođenih iz 2014. (39.176 djece) procijenjeno je da bi za provedbu ovog zakona bilo potrebno osigurati dodatna sredstva u iznosu od 201.964.032,80 kuna na godišnjoj razini.

**PRIJEDLOG ZA DONOŠENJE ZAKONA PO HITNOM POSTUPKU**

Sukladno članku 204. Poslovnika Hrvatskoga sabora predlaže se donošenje ovog zakona po hitnom postupku. Žurna primjena ove mjere je izuzetno važna budući da se radi o značajnoj mjeri iz područja obiteljske i pronatalitetne politike u cilju stvaranja povoljnijeg okruženja i financijskih uvjeta za obitelji s novorođenom djecom.

Razlog hitnosti postupka donošenja nalazi se i u namjeri da se izmjene Zakona o rodiljnim i roditeljskim potporama donesu do zadnjeg zasjedanja Hrvatskog sabora prije ljetne stanke kako bi se odredbe mogle primijeniti s 1. rujna 2016. godine. Žurna primjena ove mjere je izuzetno važna budući da se radi o jednoj od najznačajnijih mjera iz područja obiteljske i pronatalitetne politike te zbog stvaranja povoljnijeg okruženja i financijskih uvjeta za obitelji s novorođenom djecom.